text: ইকবাল মাহমুদ বাংলাদেশের একজন অবসরপ্রাপ্ত সরকারি কর্মকর্তা। ২০১৬ সালের ১৪ মার্চ থেকে তিনি দুর্নীতি দমন কমিশনের চেয়ারম্যান হিসেবে দায়িত্ব পালন করছেন।
  
  প্রাথমিক জীবন ও শিক্ষা 
  ইকবাল ১৯৫৫ সালে তৎকালীন পূর্ব পাকিস্তানের চাঁদপুরে জন্মগ্রহণ করেন। তার পিতা মোহাম্মদ আবদুল লতিফ ছিলেন একজন স্কুল শিক্ষক। ১৯৭২ সালে তিনি সাতক্ষীরার আশাশুনি হাই স্কুল থেকে এসএসসি পাস করেন এবং ঢাকায় এসে নটর ডেম কলেজে ভর্তি হন। ১৯৭৪ সালে সেখান থেকে এইচএসসি পরীক্ষায় উত্তীর্ণ হন। এরপর তিনি ঢাকা বিশ্ববিদ্যালয় থেকে জনপ্রশাসনে স্নাতক ও স্নাতকোত্তর ডিগ্রি অর্জন করেন। তারপর অস্ট্রেলিয়ার ইউনিভার্সিটি অব নিউ সাউথ ওয়েলস থেকে পলিসি স্টাডিজ-এ আরেকবার মাস্টার্স ডিগ্রি লাভ করেন। এরপর তিনি জনপ্রশাসনে পিএইচ.ডি. সম্পন্ন করেন।
  
  কর্মজীবন 
  ইকবাল ১৯৮১ সালের জানুয়ারিতে বাংলাদেশ সিভিল সার্ভিস প্রশাসনের একজন ক্যাডার হিসেবে সরকারি চাকরিতে যোগদান করেন। এরপর থেকে তিনি ম্যাজিস্ট্রেট, সহকারি কমিশনার, উপজেলা নির্বাহী কর্মকর্তা, যুগ্ম সচিব, অতিরিক্ত সচিব সহ বিভিন্ন পদে দায়িত্ব পালন করেন এবং অবশেষে সিনিয়র সচিব পদে থাকাকালীন অবস্থায় অবসর গ্রহণ করেন। তারপর, ২০১৬ সালের ১৪ মার্চ তিনি দুর্নীতি দমন কমিশনের চেয়ারম্যান পদে নিয়োগ পান।
  
  ব্যক্তিগত জীবন 
  ইকবালের স্ত্রী খাদিজা বেগম একজন চিকিৎসক। তিনি নিউ সাউথ ওয়েলস বিশ্ববিদ্যালয় থেকে জনস্বাস্থ্যে স্নাতকোত্তর এবং ক্যালিফোর্নিয়া বিশ্ববিদ্যালয় থেকে পিএইচ.ডি. সম্পন্ন করে বর্তমানে টরন্টো বিশ্ববিদ্যালয়ে চাকুরিরত আছেন। তাদের এক ছেলে ও এক মেয়ে আছে: মেয়ে চিকিৎসক; আর ছেলে কম্পিউটার বিজ্ঞানের ছাত্র।
  
  তথ্যসূত্র  
  
  বিষয়শ্রেণী:১৯৫৫-এ জন্ম
  বিষয়শ্রেণী:জীবিত ব্যক্তি
  বিষয়শ্রেণী:বাংলাদেশী সরকারি চাকরিজীবী
  বিষয়শ্রেণী:নটর ডেম কলেজের প্রাক্তন শিক্ষার্থী
  বিষয়শ্রেণী:ঢাকা বিশ্ববিদ্যালয়ের প্রাক্তন শিক্ষার্থী
  বিষয়শ্রেণী:বাঙালি মুসলমান
  বিষয়শ্রেণী:বাংলাদেশে রাজনৈতিক কার্যালয়-ধারণকারী
title: ইকবাল মাহমুদ (কর্মকর্তা)